Sikatuna-ordenen

**Sikatuna-ordenen** (tagalog: *Orden ni Sikatuna*, engelsk: *Order of Sikatuna*) er en filippinsk orden innstiftet av president Elpidio Quirino ved dekret av 27. februar 1953. Den er oppkalt etter Datu Sikatuna, en småkonge fra Bohol, som i 1565 inngikk en allianse med Miguel Lopez de Legazpi, den første spanske generalguvernør over Filippinene. Ordenen tildeles personell i Filippinenes utenrikstjeneste for fortjenstfullt virke og utenlandske statsborgere for innsats for å styrke de vennskapelige forbindelser mellom Filippinene og andre land. Ordenen rangerer som den tredje  fremst utmerkelse i Filippinenes ordensvesen, etter Quezontjenestekorset og Lakandula-ordenen. Ordenen tildeles av Filippinenes president eller av utenriksministeren.

## Inndeling
Sikatuna-ordenen var opprinnelig inndelt i fire grader, alle med særegne filippinske betegnelser. Dette er senere endret, slik at ordenen nå har seks grader:
*Storkjede (*Raja*)
*Storkors i gull (*Datu, Katangiang Ginto*) 
*Storkors i sølv (*Datu, Katangiang Pilak*) 
*Storoffiser (*Maringal na Lakan*)
*Kommandør (*Lakan*)
*Offiser (*Maginoo*)
*Medlem (*Maharlika*)

## Insignier

Ordenstegnet for Sikatuna-ordenen består av et hvitemaljert malteserkors i gull med kanter i gull og rødt. Midtmedaljongen er hvit med rød bord og har som motiv to korslagte armer som holder dolker, med en sol som i Filippinenes flagg over og en bolle på en dokumentrull under. Motiver henviser til blodspakten Sikatuna og de Legazpi inngikk i 1565. I korsvinklene er det plassert et motiv med en heraldisk sjøløve som holder et sverd over bølger. Ordenstegnet er opphengt i båndet i et element utformet som en grønnemaljert krans. 

Ordensstjernen har åtte tagger og bærer som motiv ordenstegnet uten kransen. 

Ordensbåndet er rødt, med en hvitkantet blå midtstripe og med kantstriper i hvitt og gult. Fargene er hentet fra Filippinenes flagg.

## Tildeling
Ordenen er en fortjenstorden som tildeles i diplomatisk sammenheng. For filippinere betyr det at ordenen tildeles for fortjenstfull innsats i utenrikstjenesten, hjemme så vel som ute. Ordenen tildeles andre lands diplomater, samt andre utenlandske statsborgere, for innsats for å styrke bilaterale forbindelser. 

Ordenens grader tildeles etter et fastlagt reglement der status er avgjørende. Storkjede tildeles stats- og regjeringssjefer. Storkors tildeles kronprinser, visepresidenter, presidentskap i nasjonalforsamlinger, høyesterettsjustitiarier, utenriksministre og regjeringsmedlemmer, ambassadører og personell med høyere rang. Storoffisergraden tildeles diplomater som har rang av *[[Chargé d'affaires|chargé d'affaires en pied]]*, minister, ministerråd, generalkonsul når disse leder en diplomatisk stasjon, departementsråd eller tilsvarende. Kommandørgraden tildeles diplomater som har rang av *chargé d’affaires ad interim*, ambassaderåd, førstesekretær, generalkonsuler som leder konsulatavdelinger og andre med tilsvarende rang. Til offisersgraden utnevnes andresekretærer, konsuler og personer med tilsvarende status og til medlemmer utnevnes personell med rang av tredjesekretær, visekonsul, attaché og tilsvarende.

### Utvalg personer som har blitt tildelt ordenen

#### Ambassadører
* Robert Gerard Brinks - nederlandsk ambassadør, Storkors 
* Wu Hongbo - kinesisk ambassadør, Storkors
* Aftab Ahmad Khan - ambassadør fra Pakistan
* Graeme Matheson - New Zealands ambassadør, Storkors 
* Francis J. Ricciardone, Jr. - ambassadør fra USA
* Jerril Santos - filippinsk ambassadør i Vietnam,Storkors 
* Iskandar Bin Sarudin - ambassadør fra Malaysia, Storkors 
* Joao Jose Gomes Caetano da Silva - ambassadør fra Portugal, Storkors 
* Stanislav Slavicky - ambassadør fra Tsjekkia
* U San Thein - ambassadør fra Myanmar, Storkors 
* Christopher Thornley - ambassadør fra Canada, Storkors 
* Harry K. Thomas Jr. - ambassadør fra USA, Storkors 

#### Statsoverhoder
* Ferdinand Marcos -  president på Filippinene
* Haile Selassie  - keiser av Etiopia
* Syed Harun Putra - konge i Malaysia
* Dwight D. Eisenhower - president i USA
* Francisco Franco - statsoverhode i Spania
* Bhumibol Adulyadej - også kjent som Rama IX, Konge i Thailand
* Kong Mahendra av Nepal
* Barack Obama - president i USA
* Susilo Bambang Yudhoyono - president i Indonesia
* Norodom Sihanouk  - konge i Kambodsja

#### Andre
* Wassim Nanaa - filippinsk generalkonsul
* Jaime Cardinal Sin - erkebiskop i Manila
* Manny Pacquiao -filippinsk bokser
* Chuan Leekpai - statsminister i Thailand
* Mohammad Mohsin - utenriksminister i Bangladesh
* Johannes de Kok - leder av Europakommisjonen
* Rafael E. Seguis - Foreign Affairs Undersecretary for Special Concerns
* Tadao Chino - President, Asian Development Bank
* Ban Ki-moon - FNs generalsekretær
* Hillary Rodham Clinton - utenriksminister  i USA
* Jose T. Almonte - nasjonal sikkerhetsrådgiver for president Fidel V. Ramos
* Daniel Inouye - senator i USA
* George Yeo - utenriksminister i Singapore
* Sadako Ogata - FNs høykommissær for flyktninger
* Khalifa bin Salman Al Khalifa - statsminister i Bahrain

## Norske innehavere
Ambassadør Ståle Torstein Risa mottok i 2009 storkors i gull av Sikatuna-ordenen.

## Referanser


## Litteratur
* «Philippines» i Guy Stair Sainty og Rafal Heydel-Mankoo: *World Orders of Knighthood and Merit*, andre bind, Buckingham: Burke's Peerage, 2006, s. 1463
* «Philippines» i Robert Werlich: *Orders and decorations of all nations. Ancient and modern, civil and military*, 2. utgave, Washington DC: Quaker Press, 1974, s. 340–341

## Eksterne lenker
* Executive Order No. 236: Establishing The Honors Code of The Philippines to Create an Order of Precedence of Honors Conferred and for other Purposes , 19. september 2003, *Official Gazette*